מתל אביב היא קופלה, אבל לתושבי ירושלים יש עכשיו הגנה אווירית: חיל האוויר פרס היום (א') סוללה של מערכת "כיפת ברזל" בכמה אתרים באזור ירושלים, בעקבות החלטה שהתקבלה בתום הערכת מצב בצה"ל.

מדובר צה"ל נמסר כי "צה"ל אינו מפרט על אודות היערכות ההגנה האווירית. מערכת ההגנה האווירית נפרסת בהתאם להערכות מצב".

בשבוע שעבר השלים חיל האוויר את קיפולה של סוללת כיפת ברזל בגוש דן, שנפרסה שבוע לפני כן בכמה אתרים באזור. הסיבה לקיפול הסוללה היא הצמצום ברמת הדריכות בצה"ל, בעקבות דחיית התקיפה האמריקנית בסוריה.

הסוללה שנפרסה באזור ירושלים, היום (צילום: גיל יוחנן )

(צילום: גיל יוחנן )

"כיפת ברזל" באזור ירושלים, היום

מוקדם יותר היום אמר גורם מדיני בישראל כי נשיא רוסיה ולדימיר פוטין פועל להשגת הסדר דיפלומטי שימנע תקיפה אמריקנית בסוריה. בכיר ישראלי אחר אמר כי ארצות הברית תעניק לישראל התראה של כמה שעות לפני שתחל בתקיפה.

השניים אמרו זאת בזמן שהקבינט התכנס לדיון בהתפתחויות השונות במשבר הסורי.

פוטין, על פי דברי הבכיר הישראלי, פתח במגעים אינטנסיביים מול האיחוד האירופי, הסורים והאיראנים, ומנסה לגבש הסכם שיבטל תקיפה אמריקנית פוטנציאלית, ויחייב את נשיא סוריה בשאר אסד להוציא את הנשק הכימי מתחומי ארצו.

לעת עתה, העריך אותו גורם, פוטין לא נהנה מאמינות רבה בקרב הממשל האמריקני. על פי חשש ארצות הברית, מטרתו העיקרית של נשיא רוסיה היא ביטול התקיפה, ובכפוף לכך - לחלקו השני של ההסדר האמור חשיבות מוגבלת בעיניו.